BU SAK NR.      70/05 
                                                                                                                 TMK SAK NR.  51/05
                                                         PROTOKOLL

Protokoll fra møte i Teknisk- og miljøkomiteen i Bydel Grünerløkka 29.08.2005 
kl. 17.30-19.50 i bydelsadministrasjonens lokaler i Markveien 57.

DAGSORDEN:

ÅPEN HALVTIME.

Det var ni frammøtte til åpen halvtime.

Pål Sørensen, styremedlem i Rodeløkka Vel, tok ordet til trafikksikringstiltak på Rodeløkka, og sa at beboerne ønsker ytterligere to nye fartshumper i Fjellgata og en fartshump til i Langgata. Forslag til plassering ble vist på omdelt kart.

Anne Flæte tok ordet i samme sak og sa hun støttet forslaget om flere fartshumper i Fjellgata. Mange biler kjører fort. Det er et uoversiktlig trafikkbilde og mange barn bor og leker i området. 

Thorstein Thune, eier av Hallengården i Thv. Meyers gate 59, tok ordet til sak nr. 46/05. Utvendig er gården blitt pusset opp etter byantikvarens anvisninger. Han sa at fredningsforslaget, slik det er fremmet av byantikvaren, vil gjøre det umulig å få leietakere til forretningsvirksomhet, blant annet på grunn av utformingen av forslag til fredning av interiøret. Han var også svært kritisk til saksbehandlingen hos byantikvaren og riksantikvaren. 

Erik Hansen fra Boligaksjeselskapet Fagerheimgata 9 tok ordet til sak nr. 41/05. Han sa at reguleringsforslaget berører allmennheten ettersom det vil legge beslag på et friområde. Det er søkt om dispensasjon fra reguleringsbestemmelsene, både for parkeringsnorm og nybyggets høyde. På grunn av utnyttelsesgraden vil det heller ikke bli tilstrekkelige utomhusarealer.  Alt dette taler for at saken ikke kan behandles etter vedtekter til forsøk med forenklet saksbehandling, men etter Plan- og bygningslovens ordinære saksbehandlingsregler.

Terje Løland tok ordet til samme sak og sa at den ikke kan behandles med forenklet saksbehandling ettersom Oslo kommune har økonomiske interesser i saken.

OPPROP.

Til stede: Brit Håland (SV) leder, Leif Kverndal (A), Anne Skranefjell (SV), Ted Heen (F), Knut Tvedten (H), Lise Ørbech (RV), Ole A. Werring (V).

MERKNADER TIL DAGSORDEN.

Innkallingen godkjent uten merknader. Sak nr. 49-50 satt opp som tilleggssaker på sakskartet.
Det ble meldt saker til eventuelt.
TMK SAK NR. 42/05  PROTOKOLL FRA MØTE I KOMITEEN 21.06.2005.
Arkivnr. Perm.

Vedtak:
Protokollen enstemmig godkjent.

TMK SAK NR. 41/05  VARSEL OM REGULERINGSFORSLAG MED FORENKLET SAKSBEHANDLING – DÆLENENGGATA 38, DEL AV EIENDOM 227/254.
Arkivnr. 512.1  Saksnr. 05/1241 

Bydelsdirektørens forslag til vedtak:
1.	Reguleringsforslag for Dælenenggata 38, del av eiendom 227/254, anbefales ikke. Nybyggets høyde bryter med høyden på tilliggende bygninger. Utnyttelsesgraden av tomten tilsier at det ikke vil være rom for å sikre nok uteareal på bakkeplan, slik sett blir barn og unges interesser ikke ivaretatt. Forslaget bryter også med gjeldende parkeringsnorm ettersom det søkes om dispensasjon fra kravet om garasjeanlegg.  

2.	Miljømessige, trafikale og estetiske hensyn tilsier at området primært bør omreguleres til friområde, slik som det fungerer i dag. Det er viktig å ta vare på de grønne lungene i indre by, som benyttes som rekreasjonsområde for beboerne i området. 

3.	Reguleringsforslaget bør uansett behandles etter Plan- og bygningslovens ordinære saksbehandlingsregler, jfr. § 3 og 4 i forholdet til Plan- og bygningsloven, og ikke etter vedtekter til forsøk med forenklet saksbehandling. Planforslaget kan ikke anses som ”enkelt og ukomplisert” og planprosessen berører allmennhetens interesser. Berørte naboer har innvendinger mot betydelige negative miljøkonsekvenser ved planforslaget, jfr. uttalelser fra Sameiet Københavngata 14 og Boligselskapet Fagerheimgata 9 AS.

Tilleggsforslag fra SV:
Videre ser vi av Byrådsak 147 av 10.06.2004, behandlet i bystyret 25.08.2004, sak 364, at salgssummen er avhengig av resultatet av en sak om eventuell reguleringsendring i forhold til utnyttelsesgrad, noe som forsterker behovet for en ordinær saksbehandling etter Plan- og bygningsloven.

Tilleggsforslag fra A:
1.	Etter ”garasjeanlegg” i første avsnitt føyes til: Nybygget vil også på en uheldig måte bryte siktlinjen og den naturlige aronderingen av grøntdraget mot Torshovdalen. 

2.	Som nytt annet avsnitt føyes til: Vi stiller også spørsmål ved om kommunen kan være inhabil i denne saken ettersom gjennomføringen av salget av eiendommen synes å være knyttet til resultatet av reguleringsendringene.

Vedtak:
1.	Bydelsdirektørens forslag punkt 1 enstemmig vedtatt.
2.	A’s tilleggsforslag punkt 1 vedtatt med 6 (2 SV, 1 A, 1 H, 1 RV, 1 V) mot 1 (F) stemme.
3.	Bydelsdirektørens forslag punkt 2 vedtatt med 6 (2 SV, 1 A, 1 H, 1 RV, 1 V) mot 1 (F) stemme.
4.	Bydelsdirektørens forslag punkt 3 enstemmig vedtatt.
5.	SV’s tilleggsforslag vedtatt med 6 (2 SV, 1 F, 1 H, 1 RV, 1 V) mot 1 (A) stemme for A’s tilleggsforslag punkt 2.

TMK SAK NR. 43/05  KLAGE OVER DISPENSASJON FRA REGULERINGSPLAN – HAMMERFESTGATA 1, EIENDOM 227/207/0/0.
Arkivnr. 532.7 Saksnr. 04/2465

Bydelsdirektørens vurdering
Plan- og bygningsetatens rammetillatelse til oppføring av nybygg er påklagd av Bente Søgaard på vegne av Hammerfestgata Borettslag. I klagen anføres det ikke er funnet en tilfredsstillende løsning på inn- og utkjøringen til garasjeanlegget og at det ikke er utarbeidet en god nok løsning for vareleveringen til de planlagte næringslokalene. Klager bemerker også at bygget blir for høyt, at det bygges for langt ut i veien og vil redusere lysforholdene for borettslaget. Det protesteres også mot riving av sveitservillaen fra ca 1870, som er en forutsetning for oppføring av nybygget. Byantikvaren fraråder på det sterkeste riving av villaen. 
  
Plan- og bygningsetatens begrunner sin dispensasjon fra reguleringsformålet med at nybygget er tilpasset nabobygget i Trondheimsveien 100 på en god måte, at solforholdene for borettslaget ikke vil bli nevneverdig påvirket av byggets høyde, med en tilbaketrukken sjetteetasje og at nybygget ikke kommer nærmere borettslaget enn det en kan regne med i et så sentralt strøk i Oslo. Trafikkforholdene vil heller ikke bli vesentlig endret. Etter en skjønnsmessig vurdering finner etaten at innsigelsene ikke er tungtveiende nok til å avslå dispensasjonssøknaden.     
  
Teknisk- og miljøkomiteen i Bydel Grünerløkka behandlet søknad om rammetillatelse på møte 01.11.2004.  Komiteen avga følgende innstilling med 6 (2 SV, 1 A, 1 H, 1 RV, 1 V) mot 1 (F) stemme:

”Teknisk- og miljøkomiteen i Grünerløkka bydel går imot dispensasjonssøknaden. For øvrig mener komiteen at sakspapirene er mangelfulle, ved at det ikke gjøres rede for beslutning om rivning av eksisterende bebyggelse og det kommer heller ikke fram hva naboene har protestert på.”

Bydelsdirektøren slutter seg til Teknisk- og miljøkomiteens innstilling. Nybygget er planlagt oppført i to etasjer høyere enn den høyeste delen av Hammerfestgata Borettslag. Lysforholdene for flere av leilighetene i borettslaget vil bli dårligere. Avkjøringen til garasjeanlegget og vareleveranser til næringslokalene vil også kunne virke negativt for naboene. Dersom det gis dispensasjon fra reguleringsplanen med hensyn til utnyttelsesgrad vil nybygget bli dominerende og svekke bokvaliteten i trehusområdet. I tillegg forutsetter nybygget riving av den bevaringsverdige sveitservillaen. Etter bydelsdirektørens vurdering foreligger det ikke en overvekt av hensyn som taler for at det gis dispensasjon fra gjeldende reguleringsplan.

Det anbefales derfor at klagen tas til følge. 

Bydelsdirektørens innstilling:
Bydelsutvalget finner ikke at det foreligger særlige grunner i henhold til Plan- og bygningslovens § 7 for å innvilge dispensasjon fra gjeldende reguleringsplan og tar klagen til følge.

Saken sendes Plan- og bygningsetaten for oppfølging av bydelens vedtak.
 
Plan- og bygningsetatens innstilling:
Bydelsutvalget finner ikke grunn til å omgjøre Plan- og bygningsetatens rammetillatelse av 12.01.2005 om i medhold av plan- og bygningslovens § 7, jfr. § 31, å gi dispensasjon fra reguleringsplanens bestemmelser om etasjetall, jfr. S-3026 § 4.

Klagen fra Hammerfestgata Borettslag anbefales ikke tatt til følge.

Saken sendes Fylkesmannen til endelig avgjørelse.

Vedtak:
Bydelsdirektørens innstilling vedtatt med 6 (2 SV, 1 A, 1 H, 1 RV, 1 V) mot 1 (F) stemme for Plan- og bygningsetatens innstilling. 

Saken skal opp til behandling på bydelsutvalgets møte 15.09.2005.

TMK SAK NR. 44/05  SØKNAD OM RAMMETILLATELSE FOR UTVIDELSE/BRUKSENDRING AV SERVERINGSSTED I TOFTES GATE 41, EIENDOM 228/539/00,
Arkivnr. 531 Sasksnr. 05/1411

Bydelsdirektørens forslag til vedtak:
Søknad om rammetillatelse for utvidelse/bruksendring av serveringssted i Toftes gate 41, eiendom 228/539/00, anbefales ikke. Tiltakshaver har søkt om dispensasjon fra Plan- og bygningsloven når det gjelder tilgjengelighet for bevegelseshemmede. Så lenge dette kravet ikke er innfridd bør søknaden avslås.

F’s forslag til vedtak:
Søknad om rammetillatelse for utvidelse/bruksendring av serveringssted i Toftes gate 41, eiendom 228/539/00, anbefales.

Vedtak: 
Bydelsdirektørens forslag vedtatt med 6 (2 SV, 1 A, 1 H, 1 RV, 1 V) mot 1 (F) stemme for F’s forslag.

TMK SAK NR. 45/05  ENSJØVEIEN/GLADENGVEIEN – VARSEL OM OFFENTLIG ETTERSYN AV FORSLAG TIL REGULERINGSPLAN.
Arkivnr. 512.1 Saksnr. 04/1796

Bydelsdirektørens forslag til vedtak:
Teknisk- og miljøkomiteen støtter forslaget om å regulere området til offentlig trafikkområde, fareområde, opparbeidelse av gatene etter miljøgateprinsipper og gjenåpning av Hovinbekken i gatetverrsnittet for Gladenggata.

Alternativ 1, som innebærer standardløsning med sykkelfelt på 1,5 meter på hver side av 6 meter bred kjørebane, åpnet Hovinbekk på den ene siden, overvannsrenne, og strekningsvis parkering på den andre siden, og brede fortau på begge sider, anbefales. 

Tilleggsforslag fra SV:
Teknisk- og miljøkomiteen ser det som svært viktig i den videre saksbehandling og trafikkanalyse, å vurdere hvordan økningen i biltrafikken og planen om begrensning av gjennomgangstrafikken i Gladengveien vil påvirke lokalveinettet utenfor planområdet, spesielt Hovinveien. Det bør så tidlig som mulig planlegges eventuelle avlastende tiltak.

Vedtak:
1.	Bydelsdirektørens forslag enstemmig vedtatt.
2.	SV’s tilleggsforslag enstemmig vedtatt.

TMK SAK NR. 46/05  HALLENGÅRDEN, THV. MEYERS GATE 59, EIENDOM 228/500. FORSLAG OM FREDNING I MEDHOLD AV KULTURMINNELOVEN § 15, HØRING.
Arkivnr. 430.0 Saksnr. 05/1458

Bydelsdirektørens forslag til vedtak:
Teknisk- og miljøkomiteen gir sin tilslutning til byantikvarens forslag om å frede fasade og interiør i Hallengården, Thv. Meyers gate 59. Eiendommen har en unik kulturhistorisk verdi. Både eksteriør og interiør utgjør en helhet, og det er svært få butikkinnredninger fra perioden rundt 1930 som er bevart.

Komiteen slutter seg også til byantikvarens vurdering om at det mulig og ønskelig å forene fredning av gården med framtidig forretningsvirksomhet. 

SV’s forslag til vedtak:
Teknisk- og miljøkomiteen gir sin tilslutning til hovedtrekkene i byantikvarens forslag om fredning av fasaden i Hallengården. Komiteen er imidlertid skeptisk til å frede alt interiøret som beskrevet i saken fra byantikvaren.

Eiendommen har en unik kulturhistorisk verdi og vi er enige i at eksteriør og interiør utgjør en helhet, men synes saken fra byantikvaren kan oppleves som noe uklar i forhold til grunnlaget for fredningen, spesielt for deler av interiøret. Det anføres at ”formålet med fredningen av eksteriøret er å bevare den opprinnelige arkitekturen knyttet til to viktige faser i gårdens historie: 1880 og 1931-34”, og det sies at ”formålet videre er å bevare rominndeling, bygningsdeler og overflater i interiøret, og å bevare fast inventar og deler av løst inventar knyttet til butikkdriften, som integrert del av interiøret.” 

Med dette som bakteppe stiller vi oss noe undrende til noen av de objektene/deler av fasaden som foreslås fredet, som for eksempel lysskiltet ”HELT RÅTT” i overkant av vinduer i vestre deler av nordfasaden og fire lysrørsarmaturer (som vi har fått oppgitt er kjøpt inn fra IKEA) som er montert diagonalt oppå de lengste stjernearmene i taket i 2. etasje. Det finnes også andre eksempler på forslag til fredede objekter som etter det vi har fått opplyst ikke er originalobjekter.     

Teknisk- og miljøkomiteen er kjent med at gårdeier selv har et ønske om å ivareta de karakteristiske særtrekkene ved interiøret og ønsker at lokalene skal brukes innenfor tekstilbransjen. Vi ber derfor om at deler av inventaret tas ut av fredningsforslaget og at byantikvaren, før endelig fredningssak lages, i samråd med gårdeier lager en plan for innvendig ombygging og plassering av eventuelt verneverdig interiør.

A’s forslag til vedtak: 
Teknisk- og miljøkomiteen er informert om at gården er regulert til spesialområde bevaring. Dette vil ivareta byantikvarens interesser for bevaring. Det er videre kjent at gårdeier har pusset opp fasaden etter anvisninger fra byantikvaren. 

Komiteen er kjent med at gårdeier selv ønsker å ivareta de karakteristiske særtrekkene ved interiøret. Komiteen anser det ikke som realistisk å kombinere en fredning av interiøret med full butikkdrift. 

Komiteen ber om at det med hjemmel i den eksisterende regulering til spesialområde bevaring sikres at en ombygging gjøres i samarbeid med byantikvaren.   
   
Vedtak:
Saken vedtatt utsatt. Teknisk- og miljøkomiteen ber om et møte med byantikvaren og gårdeieren i lokalene til Hallengården snarest mulig for å gjennomgå saken.  

TMK SAK NR. 47/05  PLANSKISSE FOR HAUSMANIA KULTURHUS, FORHÅNDSUTTALELSE.
Arkivnr. Saksnr. 05/1306

Bydelsdirektørens forslag til vedtak:
Teknisk- og miljøkomiteen støtter intensjonene i planskissen for Hausmania kulturhus og forslaget om å gjøre området til et byøkologisk kulturkvartal der utviklingen baseres på LA21 prinsipper, med stor grad av medvirkning fra brukerne.

Det er viktig å legge til rette for at Hausmania utvikles som et levende lokalsamfunn og flerbrukshus der både kommersielle og ikke-kommersielle kulturelle virksomheter kan drives og utvikles i et kreativt miljø med høy egeninnsats. 

Planskissen er et godt utgangspunkt for det videre arbeidet med prosjektet.

Vedtak:
Bydelsdirektørens forslag enstemmig vedtatt.

TMK SAK NR. 48/05  FLERBRUKSPLAN FOR OSLO KOMMUNES SKOGER 2006-2015 – HØRINGSUTKAST.
Arkivnr. Saksnr. 05/1467

Bydelsdirektørens forslag til vedtak:
Bydelen tar saken til orientering.

Vedtak:
Saken tatt til orientering.

TMK SAK NR. 49/05  HAMMERFESTGATA 1, EIENDOM 227/207/0/0, BYGGE- OG DELEFORBUD.
Arkivnr. 532.7 Saksnr. 04/2465

V’s forslag til vedtak:
Teknisk- og miljøkomiteen ber Plan- og bygningsetaten om at det sørges for at intensjonen bak bygge- og deleforbudet ivaretas, slik at villaen i Hammerfestgata 1 ikke rives.

Vedtak:
V’s forslag vedtatt med 6 (2 SV, 1 A, 1 H, 1 RV, 1 V) mot 1 (F) stemme. 

TMK SAK NR. 50/05  KOMMUNALE AVTALER OM PLASSERING AV REKLAMEBOARDS OG NYE REKLAMETÅRN.
Arkivnr. Saksnr.

Vedtak:
Komiteen fattet følgende enstemmige omforente vedtak:

Teknisk- og miljøkomiteen ønsker at bydelen blir hørt når det gjøres kommunale avtaler som får praktiske og estetiske konsekvenser for bydelen, herunder ulike former for sponsor- og reklameavtaler for buss-skur, toaletter og sykkelleiestativer, og spesielt når det gjelder plassering av reklameboards ved holdeplasser for trikk og buss. Ved Sofienberg holdeplass, i retning mot sentrum, har plasseringen av disse ført til uoversiktlige og uholdbare trafikale forhold.   

Vi finner det også naturlig å bli hørt før det gis tillatelse til ny oppsetting av vesentlige installasjoner, som eksempelvis reklametårn over nedgang til el-anlegg. Ett eksempel på dette er reklametårnene ved Olaf Ryes plass.  

EVENTUELT.

Etter forslag fra A ba komiteen om at retningslinjene i utleiekontraktene av kommunal grunn legges fram for komiteen før det inngås avtaler for 2006.

A spurte om status for reguleringsplanen for Carl Berner-området. Administrasjonen ble bedt om å undersøke saken med Statens Vegvesen samt å framskaffe uttalelser fra tidligere bydel Helsfyr-Sinsen. 

Administrasjonen ble bedt å redegjøre for erfaringene med søppeltømming og vedlikehold av Birkelunden i sommer på neste komitemøte. 

Mandag blir fast møtedag for komiteen. Administrasjonen fikk fullmakt til å sette opp møteplan for resten av året.

Oslo 08.09.2005

Eigil Jakobsen
sekretær
Teknisk- og miljøkomiteen